62023TJ0202_RES
Kawża T‑202/23
Ville Kivikoski et
vs
Il-Kunsill tal-Unjoni Ewropea
Sentenza tal-Qorti Ġenerali (Id-Disa’ Awla Estiża) tat‑30 ta’ April 2025
“Servizz pubbliku – Uffiċjali – Promozzjoni – Proċedura ta’ promozzjoni 2022 – Deċiżjoni li r-rikorrent ma jiġix promoss għall-grad AST 8 – Rikors għal annullament – Interess ġuridiku – Turija tal-prospett ta’ promozzjoni – Ammissibbiltà – Artikolu 6(2) tar-Regolamenti tal-Persunal – Rati ta’ multiplikazzjoni ta’ riferiment – Artikolu 45(1) tar-Regolamenti tal-Persunal – Tqabbil tal-merti”
Rikorsi tal-uffiċjali – Interess ġuridiku – Rikors ippreżentat kontra rifjut ta’ promozzjoni – Neċessità li tintwera l-eżistenza ta’ prospett ta’ promozzjoni
(Regolamenti tal-Persunal, Artikoli 6(2), 35, 45(1), 90 u 91)
(ara l-punti 15 sa 28)
Uffiċjali – Promozzjoni – Kundizzjonijiet – Osservanza tar-rati ta’ multiplikazzjoni ta’ riferiment intiżi għall-ekwivalenza tal-karrieri medji – Għan tar-rati – Possibbiltà li tiġi applikata rata differenti minn dik prevista fir-Regolamenti tal-Persunal meta jkun hemm żbilanċ bejn in-numru ta’ uffiċjali li jistgħu jiġu promossi f’ċerti gradi u ż-żmien ta’ stennija medju f’dawn il-gradi – Esklużjoni
(Regolamenti tal-Persunal, Artikolu 6(2) u 45, u Anness I, Taqsima B)
(ara l-punti 36 sa 49)
Sunt
Adita b’rikors ippreżentat minn V. Kivikoski u żewġ uffiċjali oħra tal-Kunsill tal-Unjoni Ewropea, il-Qorti Ġenerali, b’awla estiża bħala l-kulleġġ ġudikanti, annullat id-deċiżjoni ta’ dan tal-aħħar li ma jippromwovihomx għall-grad AST 8 fil-kuntest tal-proċedura ta’ promozzjoni 2022 (iktar ’il quddiem id-“deċiżjoni kkontestata”). Fis-sentenza tagħha, hija għamlet preċiżazzjonijiet dwar it-turija tal-interess, għal eventwali rikorrent, li jinvoka inkompatibbiltà tar-rati ta’ multiplikazzjoni ta’ riferiment (iktar ’il quddiem ir-“rati ta’ multiplikazzjoni”) previsti fit-Taqsima B tal-Anness I tar-Regolamenti tal-Persunal tal-Unjoni Ewropea (iktar ’il quddiem ir-“Regolamenti tal-Persunal”), applikati fil-kuntest ta’ proċedura ta’ promozzjoni, mal-Artikolu 6(2) ta’ dawn ir-Regolamenti tal-Persunal. Barra minn hekk, f’dan il-kuntest, hija interpretat l-Artikolu 6(2) tar-Regolamenti tal-Persunal, moqri flimkien mat-Taqsima B tal-Anness I tagħhom (iktar ’il quddiem ir-“regoli tar-Regolamenti tal-Persunal”), billi tat deċiżjoni dwar is-sens li għandu jingħata, minn naħa, lill-kliem “prinċipju ta’ promozzjoni bbażata fuq il-mertu”, li jinsab fl-Artikolu 45 tal-imsemmija Regolamenti tal-Persunal u, min-naħa l-oħra, lill-espressjoni “uffiċjali attivi”, imsemmija fl-Artikolu 35 ta’ dawn l-istess Regolamenti tal-Persunal.
F’Ġunju 2022, il-Kunsill ippubblika l-lista tal-uffiċjali li setgħu jiġu promossi u li kellhom, b’mod partikolari, mill-inqas sentejn ta’ anzjanità fil-grad tagħhom fl‑1 ta’ Jannar 2022, kif ukoll in-numru ta’ promozzjonijiet disponibbli għal kull grupp ta’ funzjonijiet u għal kull grad, fil-kuntest tal-proċedura ta’ promozzjoni 2022. Din il-lista kienet issemmi l-ismijiet tar-rikorrenti fost il‑81 uffiċjal li setgħu jiġu promossi għall-grad AST 8 u ħabbret il-ftuħ ta’ 18‑il possibbiltà ta’ promozzjoni għal dan il-grad.
F’Lulju 2022, il-Kunsill adotta d-deċiżjoni kkontestata billi ppubblika u approva l-lista tal-membri tal-persunal tal-grupp ta’ funzjonijiet AST irrakkomandati għall-promozzjoni mill-kumitat konsultattiv ta’ promozzjoni, lista li fiha ma kinux jidhru l-ismijiet tar-rikorrenti.
Fl-ilment tagħhom, miċħud mill-Kunsill, ir-rikorrenti sostnew li d-deċiżjoni kkontestata kienet tikser ir-regoli tar-Regolamenti tal-Persunal, peress li 37 possibbiltà ta’ promozzjoni, u mhux 18, kellhom jinfetħu għall-grad AST 8 fil-kuntest tal-proċedura ta’ promozzjoni 2022.
Il-kunsiderazzjonijiet tal-Qorti Ġenerali
Fl-ewwel lok, fir-rigward tal-ammissibbiltà tar-rikors, il-Qorti Ġenerali fakkret li, meta uffiċjal jibbaża ruħu fuq motiv ibbażat fuq inkompatibbiltà tar-rati ta’ multiplikazzjoni applikati fil-kuntest ta’ proċedura ta’ promozzjoni mal-Artikolu 6(2) tar-Regolamenti tal-Persunal, huwa għandu jistabbilixxi l-interess tiegħu li jinvokah, billi juri li, fid-dawl tas-sitwazzjoni personali tiegħu, huwa kien ikollu prospett li jiġi promoss li kieku kien ġie osservat in-numru ta’ pożizzjonijiet invokat.
Skont din id-dispożizzjoni tar-Regolamenti tal-Persunal, bla ħsara għall-prinċipju ta’ promozzjoni bbażata fuq il-mertu, stabbilit fl-Artikolu 45 tar-Regolamenti tal-Persunal, in-numru ta’ pożizzjonijiet vakanti għal kull grad għandu jkun ugwali, fl‑1 ta’ Jannar ta’ kull sena, għan-numru ta’ uffiċjali attivi fil-grad inferjuri fl‑1 ta’ Jannar tas-sena preċedenti, immultiplikat bir-rati stabbiliti, għal dan il-grad, fit-Taqsima B tal-Anness I ta’ dawn ir-Regolamenti tal-Persunal, jiġifieri 25 % għall-gradi AST 5 sa AST 8.
F’dan ir-rigward, l-espressjoni “uffiċjali attivi” tirreferi għal waħda mill-pożizzjonijiet imsemmija fl-Artikolu 35 tar-Regolamenti tal-Persunal. Minn qari ta’ din id-dispożizzjoni flimkien mal-Artikolu 6(2) tar-Regolamenti tal-Persunal jirriżulta li, fil-kuntest tad-determinazzjoni annwali tan-numru ta’ pożizzjonijiet vakanti għal kull grad, hija biss il-pożizzjoni amministrattiva tal-uffiċjali attivi fil-grad inferjuri fl‑1 ta’ Jannar tas-sena preċedenti li għandha tittieħed inkunsiderazzjoni, mingħajr ma tittieħed inkunsiderazzjoni l-eliġibbiltà tagħhom għal eventwali promozzjoni.
Il-Qorti Ġenerali rrilevat li, f’dan il-każ, l-uffiċjali kollha li setgħu jiġu promossi għall-grad AST 8, fosthom ir-rikorrenti, kellhom il-minimu meħtieġ ta’ anzjanità fil-grad AST 7 fl‑1 ta’ Jannar 2022. Barra minn hekk, il-fatt li r-rikorrenti ma kinux differenti minn uffiċjali oħra li setgħu jiġu promossi f’termini ta’ evalwazzjoni u ta’ responsabbiltajiet eżerċitati kien juri li, li kieku ġew applikati r-rati ta’ multiplikazzjoni, ir-rikorrenti kien ikollhom il-prospett, bħall-uffiċjali l-oħra li setgħu jiġu promossi u bla ħsara għall-eżami komparattiv tal-merti previst fl-Artikolu 45(1) tar-Regolamenti tal-Persunal, li jiġu promossi fil-kuntest tal-proċedura ta’ promozzjoni 2022.
Għaldaqstant, il-Qorti Ġenerali kkonkludiet li r-rikorrenti kienu stabbilixxew li, li kieku n-numru ta’ possibbiltajiet ta’ promozzjoni għall-grad AST 8 li huma kienu invokaw kien ġie osservat fil-kuntest tal-proċedura ta’ promozzjoni 2022, jiġifieri 37 possibbiltà minflok it‑18 imħabbra mill-Kunsill, huma kien ikollhom prospett li jiġu promossi u li, għaldaqstant, huma kienu wrew interess li jinvokaw inkompatibbiltà tar-rati ta’ multiplikazzjoni applikati mal-Artikolu 6(2) tar-Regolamenti tal-Persunal u, għalhekk, l-interess ġuridiku tagħhom.
Fit-tieni lok, fir-rigward tal-osservanza tar-rati ta’ multiplikazzjoni, il-Qorti Ġenerali osservat li mill-kliem “bla ħsara għall-prinċipju ta’ promozzjoni bbażata fuq il-mertu, stabbilit fl-Artikolu 45 tar-Regolamenti tal-Persunal”, li jinsab fl-Artikolu 6(2) tar-Regolamenti tal-Persunal u li jirreferi għal stadju ulterjuri tal-proċess ta’ promozzjoni, ma jistax jiġi dedott li dan il-prinċipju jista’ jiġi implimentat sabiex issir deroga mill-applikazzjoni tar-rati ta’ multiplikazzjoni għan-numru ta’ uffiċjali li kienu attivi fil-grad inferjuri għall‑1 ta’ Jannar tas-sena preċedenti, meta jiġu ddeterminati n-numru annwali ta’ pożizzjonijiet vakanti għal kull grad u, għaldaqstant, il-possibbiltajiet ta’ promozzjoni.
Mill-bqija, ir-rati ta’ multiplikazzjoni jsegwu żewġ għanijiet distinti. Minn naħa, skont l-Artikolu 6(2) tar-Regolamenti tal-Persunal, dawn ir-rati huma maħsuba sabiex jiġi kkalkolat in-numru annwali ta’ pożizzjonijiet miftuħa għall-promozzjoni għal kull grad u, għal dan l-għan, japplikaw fuq bażi medja ta’ ħames snin. Min-naħa l-oħra, dawn ir-rati jippermettu wkoll, indipendentement mill-Artikolu 6(2) tar-Regolamenti tal-Persunal, li jiġi ddeterminat it-tul medju tal-karriera fi grad. Għal din il-kwistjoni, għandhom jittieħdu inkunsiderazzjoni r-rati ta’ multiplikazzjoni li kienu applikabbli matul is-snin li matulhom l-uffiċjal kien jinsab fil-grad inkwistjoni u għalhekk il-limitazzjoni tal-bażi ta’ ħames snin prevista fl-Artikolu 6(2) tar-Regolamenti tal-Persunal ma tapplikax. Minn dan jirriżulta li l-kwistjoni tad-determinazzjoni tat-tul medju tal-karriera fi grad għandha tiġi distinta minn dik dwar id-determinazzjoni tan-numru ta’ pożizzjonijiet li għandhom ikunu miftuħa għal grad partikolari fil-kuntest ta’ proċedura ta’ promozzjoni.
Għalhekk, il-Kunsill la seta’ japplika rata ta’ multiplikazzjoni differenti minn dik prevista fit-Taqsima B tal-Anness I tar-Regolamenti tal-Persunal u lanqas ma seta’ jitbiegħed min-numru ta’ uffiċjali attivi fil-grad AST 7 fl‑1 ta’ Jannar tas-sena 2021, fis-sens tal-Artikolu 35 tar-Regolamenti tal-Persunal, moqri flimkien mal-Artikolu 6(2) tagħhom.
Fl-ewwel lok, iċ-ċirkustanzi partikolari li kienu jikkaratterizzaw is-sitwazzjoni tal-uffiċjali fil-grad AST 7, deskritti mill-Kunsill fis-sottomissjonijiet bil-miktub tiegħu, anki jekk jitqiesu li kienu stabbiliti, ma setgħux jiġġustifikaw deroga, permezz ta’ miżuri korrettivi, mill-formulazzjoni ċara u preċiża tar-regoli tar-Regolamenti tal-Persunal mingħajr ma tiġi kompromessa l-implimentazzjoni ta’ dispożizzjonijiet fi grad superjuri, bħalma huma d-dispożizzjonijiet tar-Regolamenti tal-Persunal u tal-Kondizzjonijiet tal-impjieg applikabbli għall-aġenti l-oħra tal-Unjoni Ewropea jew il-prinċipji ġenerali tad-dritt.
F’dan ir-rigward, l-argument tal-Kunsill li l-progress effettiv fil-karriera tal-uffiċjali għandu jitqarreb lejn it-tul medju ta’ stennija f’kull grad previst fit-Taqsima B tal-Anness I tar-Regolamenti tal-Persunal fil-każ ta’ żbilanċi bejn in-numru ta’ uffiċjali li jistgħu jiġu promossi f’ċerti gradi u ż-żmien ta’ stennija medju f’dawn il-gradi ma kienx rilevanti, sa fejn il-kwistjoni tad-determinazzjoni tan-numru ta’ possibbiltajiet ta’ promozzjoni għall-grad AST 8 fil-kuntest tal-proċedura ta’ promozzjoni 2022 ma setgħetx tiġi konfuża ma’ dik intiża li tistabbilixxi t-tul medju tal-karriera fi ħdan il-grad AST 7, li ma kinitx, kuntrarjament għal din l-ewwel kwistjoni, suġġetta għal-limitazzjoni li tirriżulta mill-bażi medja ta’ ħames snin prevista fl-Artikolu 6(2) tar-Regolamenti tal-Persunal.
Fit-tieni lok, il-Kunsill ma weriex li l-applikazzjoni tar-regoli tar-Regolamenti tal-Persunal f’din il-kawża, b’mod iktar partikolari fir-rigward tad-differenza bejn in-numru ta’ uffiċjali li setgħu jiġu promossi u n-numru ta’ possibbiltajiet ta’ promozzjoni, kienet ta’ natura li tostakola l-eżami komparattiv tal-merti tal-uffiċjali previst fl-Artikolu 45(1) tar-Regolamenti tal-Persunal.